Muchotrávka červená

**Muchotrávka červená** (*Amanita muscaria* var. *muscaria* (L.) Lam., 1783) je jedovatá bazídiová huba z čeľade muchotrávkovité (*Amanitaceae*). Je to veľká huba s typicky sýtočerveným klobúkom, pokrytým belavými alebo žltkastými bradavkami. Ide o jednu z najznámejších a najľahšie rozoznateľných húb. 

Vyskytuje sa v rôznych častiach sveta, ako sú Európa, Ázia, Severná Amerika a Severná Afrika. Na území Slovenska rastie od augusta do novembra v ihličnatých aj listnatých lesoch, preferuje rast v symbióze pod brezami, smrekmi, alebo borovicami. 

Jej názov je odvodený od tradičného využitia muchotrávky červenej ako insekticídu proti muchám.  Ďalšie ľudové názvy muchotrávky sú mucholapka, muchomôrka, mušárka, mucharka, muchačka.

Otravu spôsobuje spoločný účinok muscimolu a kyseliny iboténovej, látok s neurotoxickými a psychoaktívnymi účinkami; smrteľné otravy sú však veľmi zriedkavé. Historicky boli otravy muchotrávkou červenou väčšinou výsledkom chybnej identifikácie - huby boli zamieňané s jedlými druhmi alebo skonzumované nevedomky. V posledných rokoch však narastá počet zámerných intoxikácií, niektorí ľudia huby konzumujú so zámerom dosiahnuť psychoaktívny účinok. Tento posun v motivácii so sebou prináša nové riziká a predstavuje výzvu pre zdravotnú starostlivosť.

## Taxonómia
A. muscaria vykazuje komplexnú genetickú diverzitu, čo naznačuje, že ide skôr o druhový komplex ako o jediný druh. 

## Variety
Muchotrávka červená má niekoľko variet, ktoré líšia farbou a výskytom:

* *Amanita muscaria var. muscaria*
* *Amanita muscaria var. guessowii* Veselý, 1933
* *Amanita muscaria subsp. flavivolvata* Singer, 1958
* *Amanita muscaria var. inzengae* Neville & Poumarat, 2002

## Vzhľad
Klobúk má 6–20 cm v priemere, v mladosti je takmer guľovitý až polguľovitý, neskôr klenutý a v dospelosti plocho rozprestretý až takmer úplne plochý. Jeho farba je variabilná, najčastejšie šarlátovočervená, koralovočervená, svetločervená či oranžovočervená, zriedkavejšie pomarančovožltá alebo žltá. Povrch klobúka pokrývajú belavé až žltkasté bradavičky, ktoré sú zvyškami plachtičky; po daždi môžu miznúť, takže klobúk je potom hladký. Okraj býva v dospelosti výrazne ryhovaný. Dužina je pevná a biela, tesne pod pokožkou klobúka asi v 1 mm vrstve zlatožltá až oranžovožltá. Vôňu má nevýraznú, chuť sladkastú.

Hlúbik je 8–22 cm dlhý, valcovitý, smerom nahor sa zužuje a naopak nadol je hľuzovito zhrubnutý. Farba hlúbika je prevažne biela,  povrch môže byť jemne vločkatý alebo v dôsledku rozpukanej pokožky výrazne šupinatý. Mladé plodnice mávajú hlúbik plný, neskôr rúrkovito dutý. V hornej tretine sa nachádza veľký, mohutný biely až žltkastý prsteň - typický znak muchotrávky červenej.
Súbor:Ung rød fluesopp (Amanita Muscaria).jpg|Mladá plodnica bez plne rozvinutého klobúka.
Súbor:Amanita muscaria 200.jpg|Dospelá plodnica s plne rozvinutým klobúkom.
Súbor:Muchotrávka červená, Tále, 7.10.2022.jpg|Veľká dospelá plodnica s rozvinutým, takmer plochým klobúkom.
Súbor:Amanita muscaria 77.jpg|Staršia plodnica s čiastočne vymytými bradavičkami a vyhladeným klobúkom po daždi.
Súbor:Muchotrávka červená Tále 8.10.2025.jpg|Staršia plodnica vymytá po daždi a vyblednutá od slnka.


## Výskyt
náhľad|260x260bod|Rodina muchotrávky červenej v smrekovo-jedľovom lese, Tále.
Muchotrávka červená rastie v oblasti celého mierneho pásma Eurázie a Ameriky, od nížin až do vysokých hôr. Plodnice rastú najmä koncom leta a na jeseň v ihličnatých a listnatých lesoch. Muchotrávka červená trávi väčšinu života pod zemou, poprepletaná v masu bielych vlákien, ktoré sa nazývajú podhubie (mycélium). Rastie v symbióze s niektorými stromami - brezou, smrekom, borovicou, smrekovcom a dubom. Bez symbiotického vzťahu medzi koreňovými bunkami stromov a podhubím by plodnice muchotrávky červenej nemohli vôbec vyrásť. Rastie na pôdach kyslých aj vápenatých, ľahkých piesočnatých i ťažkých hlinitých, ale aj na rašeliniskách.  

## Farmakológia
Muchotrávka obsahuje viaceré biologicky aktívne zlúčeniny, najmä muskarín, kyselinu ibotenovú a muscimol.

### Muskarín
Muskarín bol dlho považovaný za hlavnú psychoaktívnu látku v A. muscaria. Muskarín je alkaloid, viažuci sa na muskarínové acetylcholínové receptory, na ktorých pôsobí ako agonista, čo vedie k excitácii neurónov, ktoré nesú tieto receptory. Vyskytuje sa však v hube len v malých množstvách (0,0002 - 0,0003%), čo je hladina príliš nízka na to, aby spôsobila otravu.

### Kyselina iboténová
Je to analóg neurotransmiteru glutamátu a vďaka svojej štrukturálnej podobnosti s týmto neurotransmiterom pôsobí ako neselektívny agonista glutamátových receptorov. Ide o prekurzor muscimolu, ktorý sa v pečeni metabolizuje na túto stabilnejšiu zlúčeninu.

### Muscimol
Muscimol je silný agonista GABAA​ receptora, ktorý sprostredkúva účinok hlavného inhibičného neurotransmitera v mozgu, kyseliny gama-aminomaslovej (GABA). Muscimol sa viaže na to isté miesto GABAA​ receptora ako samotný neurotransmiter GABA, na rozdiel od barbiturátov, benzodiazepínov či Z-hypnotík, ktoré pôsobia na oddelené alosterické miesta receptora. Receptory GABAA​ sú v mozgu široko rozšírené, takže po podaní muscimolu dochádza k zmene neurónovej aktivity v rôznych oblastiach, vrátane mozgovej kôry, hipokampu a mozočku. Napodobňovaním účinku GABA muscimol aktivuje tieto receptory, čo vedie k otvoreniu chloridových kanálov a následnej hyperpolarizácii neurónov, čím sa znižuje ich excitabilita.

## Účinky
Za psychoaktívne účinky je zodpovedný predovšetkým muscimol, pričom kyselina iboténová prispieva najmä k toxickým prejavom a počas spracovania huby sa čiastočne mení na muscimol. V závislosti od relatívneho množstva oboch zlúčenín v plodniciach, požitej dávky a celkového stavu konzumenta môže vzniknúť široká škála symptómov. Tieto symptómy zahŕňajú stav opojenosti, eufóriu, halucinácie, nepokoj, zvýšenú psychomotorickú aktivitu, depresiu centrálneho nervového systému a gastrointestinálne poruchy. Bežný klinický priebeh po požití muchotrávky červenej zvyčajne začína po 30 minútach nevoľnosťou, vracaním, hnačkou, kŕčmi, trasom, ataxiou a nekoordinovanosťou. Po 60 minútach sa objaví zmenený psychický stav charakterizovaný najprv zvýšeným vnímaním a agitovanosťou, neskôr dochádza k zníženému vnímaniu, dezorientácii, depersonalizácii, striedaniu agitácie a otupenia. Bežné sú aj zrakové alebo sluchové halucinácie, taktiež bizarné správanie. Neskoršie účinky zahŕňajú letargiu, po ktorej nasleduje hlboký spánok. Neexistuje žiadne antidotum, pretože príznaky sú cholinergické aj anticholinergické. Terapia po požití zvyčajne zahŕňa výplach žalúdka, použitie aktívneho uhlia a symptomatickú liečbu.

## Výskyt v kultúre
Muchotrávka je dlhodobo predmetom záujmu a príťažlivosti; stelesňuje pojem „huby“ a je pravdepodobne najčastejšie zobrazovanou hubou. Napriek zlej povesti je táto huba jedinečná svojím nápadným vzhľadom a je najčastejšie používaným piktogramom pre divoké huby. Používa sa napríklad v ilustráciách rozprávok pre deti a komiksoch, vo vianočných ozdobách a taktiež ako motív k tetovaniu. V sérii videohier Super Mario sa objavuje ikonická huba, ktorá po konzumácii spôsobí zväčenie hlavnej postavy; v populárnej kultúre je často interpretovaná ako štylizované zobrazenie muchotrávky červenej. V animovanom seriáli a komiksovej sérii The Smurfs (Šmolkovia) sú obydlia Šmolkov v tvare húb, ktoré výtvarne pripomínajú muchotrávku červenú. Ďalším príkladom je dielo Alica v krajine zázrakov, kde sa objavuje ikonická scéna, v ktorej húsenica sedí na hube a fajčí vodnú fajku; Alica z huby odlamuje kúsky, pričom jeden spôsobuje jej zmenšovanie a druhý zväčšovanie, čo je často interpretované ako narážka na psychoaktívne vlastnosti muchotrávky červenej. Samotná huba však nie je výtvarne spracovaná ako realistické zobrazenie muchotrávky červenej, ale má skôr fantazijný charakter. 

## Referencie

## Iné projekty

## Externé odkazy
* Muchotrávka červená na nahuby.sk

Kategória:Jedovaté huby
Kategória:Psychoaktívne huby
Kategória:Muchotrávkovité